Alma Mons Adventures

Canadian Rockies 2027.
2027-07-16 08:00 - 2027-07-30 23:30 (Europe/Belgrade)
Canadian Rockies Road Trip – Banff, Yoho, Jasper, Waterton Lakes

Svi smo bar jednom zamišljali onu pravu severnjačku avanturu – beskrajni planinski putevi, kristalno tirkizna jezera i divljina koja izgleda netaknuto kao da vreme stoji. Od dramatičnih vrhova Jaspera i jezera nacionalnog parka Banff, gde se glečeri spuštaju niz planine i reke probijaju kroz kanjone, preko nestvarnih smaragdnih voda Yoho National Parka, pa sve do vetrovitih visoravni i izolovanih dolina Waterton Lakes-a, na samoj granici planina i prerije. Ovo je avantura kroz srce Kanadskih Stenovitih planina (Canadian Rockies)— divlje, prostrano i gotovo nestvarno lepo.

Jasper National Park kao pravi simbol sirove planinske divljine — mesto gde se losovi pojavljuju na ivici puta, gde se noći spuštaju tiho i duboko, a glečerska jezera sijaju pod planinskim vrhovima. Yoho National Park krije neke od najfotogeničnijih pejzaža u celoj Kanadi, od moćnih vodopada do smaragdnih jezera i staza koje se penju u srce Stenovitih planina.

Waterton Lakes National Park manji i mirniji, stoji kao skriveni dragulj gde se planine izdižu direktno iz jezera, a vetar nosi osećaj potpune izolacije i slobode. Banff National Park je najpoznatiji i najposjećeniji od svih — mesto gde se tirkizna jezera poput Lake Louise i Lake Moraine sijaju u dubokim dolinama okruženim oštrim planinskim vrhovima, glečerima i gustim borovim šumama. Nestvarna lepota prirode koja deluje kao da je oblikovana da ostavi bez daha.

Ovo je avantura u kojoj priroda nije pozadina — ona je glavni lik. Vetar u dolinama, refleksija planina u jezerima, miris borovine i hladan planinski vazduh koji puni pluća. Kanadske Stenovite ne traže da ih samo vidiš — one traže da ih osetiš.

Datum, vreme i mesto polaska: 16.07.2027. Aerodrom Nikola Tesla, Beograd.

Datum, vreme i mesto povratka: 30.07.2027. Aerodrom Nikola Tesla, Beograd.

Vrsta aktivnosti: Planinarenje i pešačenje u prirodi (Hiking) / Canada Road Trip.

OKVIRNI PROGRAM AKTIVNOSTI

16.07.2027. Dolazak na aerodrom 3 sata pre poletanje. Jutarnji let na relaciji Beograd – Calgary sa presedanjem. Sletanje u Calgary u ranim popodnevnim časovima po lokalnom vremenu. Transfer od aerodroma do smeštaja. Ulazak u smeštaj. Slobodno vreme. Noćenje u smeštaju – Calgary.

17.07.2027. Iznamljivanje kampera i kupovina namirnica. Vožnja do Waterton Lake nacionalnog parka (vožnja u trajanju od tri sata). Smeštaj u kampu u Waterton Park-u. Obilazak Cameron Falls-a i planinarenje do jezera Bertha i nazad. Noćenje u kamperu u kampu – Waterton Lakes National Park.

Planinarenje: 12 kilometara i 550 metara uspona

18.07.2027. Doručak u kampu. Shuttle prevoz do Cameron jezera. Planinarenje Carthew Alderson Trail i uspon na Mount Alderson (2692 m.n.v.). Završavamo planinarenje u Waterton Park-u u našem kampu. Noćenje u kamperu u kampu – Waterton Lakes National Park.Planinarenje: 22 kilometra i 1150 metara uspona // Ukoliko neko želi da ne ide na vrh (čeka nas kod jezera) i onda je staza 18 kilometara i 650 metara uspona

19.07.2027. Doručak u kampu. Prevoz brodom do početka staze za Crypt Lake. Planinarenje do Crypt Lake-a (nalazi se na samoj granici SAD i Kanade) kroz bujnu šumu i prolazak pored tri vodopada (Hell Roaring Falls, Twin Falls, and Burnt Rock Falls). Zatim malo teži deo avanture sa merdevinama, prolaskom kroz 20 metarski procep u steni i eksponiranim terenom. Prevoz brodom do Waterton Park. Vožnja do Banff nacionalnog parka. Noćenje u kamperu u kampu – Banff National Park.

Planinarenje: 16.5 kilometara i 650 metara uspona // Ukoliko neko želi da ide do kraja može nas čekati kod nekog od vodopada

20.07.2027. Doručak. Kratko planinarenje do Tunnel Mountain vrha (1692 m.n.v.) zatim odlazak do početne tačke drugog planinarenja gde se nalaze i termalni izvori (opcija ukoliko neko ne želi da ide na sledeće planinarenje). Planinarenje do kote 2260 odakle se pruža pogled na Banff i okolne vrhove. Vožnja do drugog dela Banff nacionalnog parka (~ 1 sat vožnje). Noćenje u kamperu u kampu – Banff National Park.Planinarenje Tunnel Mountain Peak: 4 kilometara i 260 metara usponaPlaninarenje do kote 2260: Sulphur Mountain Trail – 11 kilometara i 700 metara uspona

21.07.2027. Doručak. Shuttle do Lake Louise. Planinarenje do vidikovca Little Beehive i uspon na vrh St. Piran (2635 m.n.v.). Četinarska šuma, tirkizno ledničko jezero i vrhunski pogledi – ne treba nam ništa više. Povratak do jezera Louise. Shuttle do kampa. Noćenje u kamperu u kampu – Banff National Park.

Planinarenje Little Beehive i St.Piran Peak: 15 kilometara i 1000 metara uspona // može da se skrati ako neko ne želi da ide na vrh St. Piran. 10 kilometara i 555 metara uspona.

22.07.2027. Doručak. Shuttle do Lake Moraine. Planinarenje od najfotografisanijeg jezera Kanade i planinarenje Larch Valley Trail do Minnestima Lakes. Povratak do Lake Moraine i uživanje u tirkiznoj boji ovog dragulja prirode. Shuttle do kampa. Noćenje u kamperu u kampu – Banff National Park.

Planinarenje: 11 kilometara i 550 metara uspona

23.07.2027. Rani doručak. Vožnja nezaboravnim Icefield Parkway-om do početnog mesta planinarenja. Uspon na Cirque Peak (2980 m). Težak planinarski dan sa dosta uspona, ukoliko neko želi da ga skrati može da ode na Crystal Ridge Peak (2527 m.n.v.). Vožnja do Jasper nacionalnog parka (~4 sata vožnje). Noćenje u kamperu u kampu – Jasper National Park.

Planinarenje Cirque Peak: 15 kilometara i 1400 metara usponaPlaninarenje Crystal Ridge Peak: 5 kilometara i 580 metara uspona

24.07.2027. Doručak. Dan rezervisan za odmor. Vožnja (~45 minuta) do Miette Hot Springs i počenog mesta za planinarenje na Sulphur Skyline trail. Ukoliko ne želi da ide na planinarenje može da ostane u Miette Hot Springs i da uživa u kupanju u termalnoj vodi. Svakako nam je plan da se tu vratimo posle planinarenja i uživamo u popodnevu. Povratak do kampa. Noćenje u kamperu u kampu – Jasper National Park.

Planinarenje Sulphur Skyline trail: 8 km i 600 metara uspona

25.07.2027. Doručak. Obilazak Malgine kanjona koji pravi istoimena reka. Vožnja (~2 sata ukupno tamo i nazad) do Malgine Lake-a i planinarenje Bald Hils Trail-om. Povratak do kampa. Noćenje u kamperu u kampu – Jasper National Park.

Planinarenje Bald Hils Trail: 13 kilometara i 650 metara usponaPešačenje Malgine Canyon: 3.5 kilometra i 100 metara uspona

26.07.2027. Doručak. Vožnja do Yoho nacionalnog parka (~ 4 sata) sa usputnim stajanjem i pešačenjem dolinom pet jezera (Valley of Five Lakes). Dolazak u Field town u Yoho nacionalnom parku. Poseta lokalitetu Natural Bridge i planinarenje oko jezera Emerald. Noćenje u kamperu u kampu – Yoho National Park.

Pešačenje Valley of Five Lakes: 8 kilometara i 150 metara usponaPešačenje Emerald Lake: – 7 kilometara i 175 metara uspona

27.07.2027. Doručak. Dan da nas pogleda sreća i znanje Vašeg vodiča pa da dobijemo na lutriji shuttle prevoz do jednog od najlepših jezera ove regije – O’Hare Lake. Ukoliko se kockice slože ići ćemo na O’Hare Alpine Circuit-om prolazeći pored bezbroj ledničkih jezera (Schaffer, Casade, Hungabee, Lefroy, Oesa etc.) sa sjajnim pogledima od kojeg zastaje dah. Ukoliko ne budemo imali sreće alternativa će nam biti uspon na Padget Peak (svakako ima toliko toga da se vidi da alternativa ima na pretek). Noćenje u kamperu u kampu – Yoho National Park.

Planinarenje O’Hare Alpine Circuit: 11 kilometara i 800 metara usponaAlternativa planinarenje Padget Peak: 12.2 km i 1000 metra uspona

28.07.2027. Slobodan dan / rezervni dan. Vožnja (~ 2 sata) od Yoho nacionalnog parka do Calgary-a. Noćenje u smeštaju – Calgary

29.07.2027. Transfer od smeštaja do aerodroma. Let na relaciji Calgary – Beograd (sa presedanjem).

30.07.2027. Sletanje u Beograd u popdnevnim časovima. Kraj akcije.

CENA AKCIJE: 2200$ (USD) – Maksimalna veličina grupe 6 učesnika + vodič / minimalna veličina grupe 3+ vodič (u tom slučaju idemo kolima i spavamo u šatorima u okviru kampova).

Cena akcije OBUHVATA:

Jedanaest noćenja u nacionalnim parkovima,

Dva noćenja u Calgary-ju, Alberta,

Iznamljivanje RV (kampera), parking i gorivo,

Svi transferi i shuttle servis u okviru nacionalnih parkova,

Doprinos klubu,

troškove vođenja,

sve ulaznice u nacionalne parkove,

dobit društva i poreze i doprinose.

Cena akcije NE OBUHVATA:

troškove za izdavanje kanadske vize (pomoć pri podnošenju dokumenata će biti pružena od strane vodiča) ~110 EUR (185 CAD),

troškove ishrane (kupujemo sve po marketima i spremamo u kamperu ~200 CAD),

avio karte na relaciji Beograd – Calgary – Beograd ~1100 EUR.

Dinamika plaćanja:

Prva rata od 500 USD pri prijavi,

Druga rata od 500 USD posle dva meseca,

Treća rata od 500 USD posle četiri meseca,

Ostatak novca (700 USD) tri meseca pred putovanje.

Kupovina avio karata: april / maj 2027. godine.

OPREMA: Standardna oprema za jednodnevno planinarenje (ranac do 35 litara, planinarske cipele, odeća za planinarenje, naočare, čeona lampa, astro folija). Ostala opreme (civilna garderoba i sve što Vam je potrebno ide u transportni ranac – kofer nije dozvoljen da se nosi zbog praktičnosti).

HRANA: u sopstvenoj organizaciji – U Calgary-u, pre polaska na putovanje kupićemo veću količinu hrane koju možemo da spremamo u kamperu. Podrazumeva se da možemo napraviti dopunu u nekom od marketa.

NAPOMENA: prilikom prijave vodiči će dati detaljan plan akcije i pomoći sa instrukcijama oko kupovine avionskih karti (ukoliko želite kartu sami da kupite). Bićemo na raspolaganju pri podnošenju dokumenata za kanadsku vizu i pomoći pri celom procesu dobijanje vize.

INFORMACIJE I PRIJAVE: kod vodiča na broj telefona 060/0671-220 i 063/543-724.

Na akciji mogu učestvovati isključivo planinari koji su članovi osnovnih planinarskih organizacija učlanjenih u PSS, sa uplaćenom članarinom za tekuću godinu. Sportska manifestacija se realizuje u skladu sa Statutom Društva i Godinjšim kalendarom aktivnosti. Vodič zadržava pravo da u skladu sa Pravilnikom o bezbednom izvođenju planinarskih aktivnosti, izmeni plan u slučaju vanrednih okolnosti. Za ovo putovanje nije obezbeđenja zaštita u pogledu garancija putovanja shodno čl. 86. st. 3. Zakona o turizmu.

VODIČI: Jelena Prodanović, broj licence Službe vodiča PSS MB 503 i Nenad Perović, broj licence Službe vodiča PSS MB 826.

ORGANIZATOR SPORTSKE MANIFESTACIJE: PD Alma Mons Adventures Novi Sad, MB:28727968

Ukoliko niste naš član, a želite da postanete, to možete uraditi na ovoj stranici.

YouTube

Instagram

Facebook
